文武之道同于伏羲赋（文武之道，上同伏戏。　甲子乡试）
方大琮 (Song)
文武相授，古今并推。既躬任于道统，宜上同于伏羲。载观述作之朝，所传者正；允合神明之主，无间于斯。古初之民极既开，前后之圣人更造。惟互相启发，此理有助；故均是源流，迄今可考。烝哉文武，虽时非太古之时；论及本原，此道即伏戏之道。皇矣命受，烝哉烈丕。嗣续乎相传之统，扶持于未坠之时。阴阳之理秘，六画著矣；正直之义隐，九畴见之。知一道由来于古始，故二君相与以维持。承烈显谟，共发心传之秘旨；肇端立极，有如皇德之初基。盖亦均是伦也，明于后，肇于前；莫非极也，建于今，基于古。三圣人之抽关启钥，千万世之重规叠矩。爻所当重，非求合于卦八；皇本自建，岂强参于数五。有能求是道于古初，不必异伏戏于文武。宅心而后，以身续万世之传；此理孰开，在昔有三皇之祖。大抵自昔凡几君以述作自任，有功于吾道则初终亦同。使开辟至今，一圣而止；恐流续正理，数传则穷。惟立极剖元于其始，复叙彝演《易》于其终，使后世获见精微之旨，皆昔人互相发越之功。数具三三，总括三百爻之内；法存六六，包罗五六字之中。故尝以精微授受之时，想朴略鸿荒之上，不见其异，乌见其合？既无所述，亦无所创。惟夫《易》微矣不得以不演，伦斁矣不容于不访。是道至周室而始明，故人谓伏戏之再王。语其深矣，岂无意于孟坚；论及由之，抑有心于荀况。向使洛书戏未作，复啬于武，卦爻戏未略，不详自文，是吾心有歉于千载，岂向者所期于二君？盖发明之责求以自塞，而异同之论判而不闻。后人当论其道合，或者毋徒于迹分。勿谓作爻止合取诸之离象，凡其敷诰可追大也之皇坟。观孟轲论若合之始终，与韩子序相传之纲目，皆于皇道以独略，惟至周人而三复。然则戏氏远矣，后世因文武有考焉，吾故曰观周即伏。